Raportul lansat ieri de către Agenția pentru Drepturi Fundamentale a Uniunii Europene (FRA) investighează amenințările la adresa societății civile care apară drepturile omului. Directorul FRA, Michael O’Flaherty, a declarat: “[...]Societatea civilă din UE se confruntă frecvent cu amenințări și presiuni, în multe zone din Uniune. Rezolvarea acestei situații inacceptabile ar trebui să devină o prioritate a decidenților de la nivel european și național”.

Raportul, disponibil aici, atrage atenția asupra mai multor tipuri de amenințări:

- Atacuri fizice și verbale ale activiștilor, precum și campanii de denigrare;

- Modificări legale, precum cele care afectează libertatea de întrunire, deseori ca rezultat al legilor contra-teroriste;

- Bugete din ce în ce mai mici și dificultăți crescânde în obținerea finanțării;

- Implicarea insuficientă a societății civile în elaborarea politicilor publice.

Referitor la România, raportul invocă atacul organizat în 2015 de către un polițist de lângă Brașov asupra unui activist, rănit serios. Acesta din urmă tocmai îi învățase pe cetățenii romi din sat să scrie petiții despre abuzurile poliției. Mai mult, autorii notează pericolele deschise de inițiativa Pleșoianu de a modifica OG26/2000, precum și numărul limitat de decizii publice care chiar respectă legea transparenței decizionale. Nu sunt uitate nici eforturile de denigrare a liderilor ONG, bazate pe teoria conspirațiilor din jurul lui George Soros.

Raportul formulează și 9 recomandări către Comisia Europeană și statele membre, pentru atenuarea gravității acestei situații. Printre ele:

- În programele de finanțare a ONG, prioritizarea “core funding” în detrimentul “project-based funding”;

- Reglementările privid raportarea de către ONGuri ar trebui să fie proporționale cu dimensiunea finanțării publice de care dispune fiecare ONG;

- Organizațiile mici, de tip grass-root, sunt incluse în lista celor care ar trebui să se bucure de finanțare pentru protecția și promovarea valorilor UE, a democrației şi statului de drept.

În urma raportului, platforma Liberties.eu a ridicat una dintre cele mai arzătoare întrebări: va conduce această analiză FRA la acțiuni concrete din partea autorităților? Liberties.eu remarca de asemenea cum, în prezent, fondurile norvegiene sunt principalul sprijin al ONGurilor europene care lucrează pentru întărirea democrației și apărarea drepturilor. Autorii consideră rușinos pentru Comisia Europeană că lasă această sarcină de susținere a valorilor europene aproape în exclusivitate în responsabilitatea unui aliat extern.